Maduro vant valget med overraskende knapp margin
Det godtar ikke opposisjonsleder Henrique Capriles (40), som krever omtelling av stemmene. Mens Maduro fikk en oppslutning på 50,66 prosent, oppnådde Capriles en oppslutning på 49,07 prosent, ifølge kommisjonen. Maduro er avdøde president Hugo Chavez sin håndplukkede etterfølger, og han har fungert som president i landet siden Chavez døde 5. mars.Forskjellen mellom kandidatene er mye mindre enn det som var ventet på forhånd. På meningsmålingene har Maduro ledet med mellom 7 og 20 prosentpoeng. Marginen er også mye mindre enn hva den var under det forrige valget i Venezuela, da Chavez vant valget mot Capriles i oktober i fjor. Chavez vant med 54 prosent av stemmene. - I dag kan vi si at vi har vunnet en rettferdig valgseier, sa Maduro til en jublende folkemengde etter at det offisielle resultatet var klart.Valgkommisjonen understreket at resultatet var «irreversibelt» og oppfordret folk til å forholde seg rolig og akseptere resultatet. Tilhengere av Maduro feiret seieren med fyrverkeri i hovedstaden Caracas. Samtidig gikk Capriles' støttespillere ut i gatene for å protestere mot valgresultatet. Anklager om valgfusk Tidligere har Capriles beskyldt myndighetene for forsøk på valgfusk, og skrev blant annet på Twitter at regjeringen er blitt desperat og legger fram resultater fra opptellingen som ikke eksisterer. Capriles stoler fortsatt ikke på myndighetene, og sier han nekter å akseptere valgresultatet før det har vært omtelling, skriver BBC. Maduro opplyser til pressen at han har snakket med Capriles på telefon, og at han kommer til å tillate en omtelling av stemmene. Ifølge Capriles er det mer enn 300.000 registrerte stemmer som må sees mer nøye på. - Dette resultatet reflekterer ikke virkeligheten. Vi vil gjøre alt vi kan for at sannheten blir kjent, sier opposisjonslederen.Etter at meldingene om valgjuks dukket opp på opposisjonslederens Twitter-konto fordømte Venezuelas visepresident Jorge Arreaza påstandene og sa han håpet kontoen var hacket. Det skjedde nemlig med Twitter-kontoen til Maduro. Like før valglokalene stengte, dukket det opp Twitter-meldinger som åpenbart ikke var skrevet av Maduro selv. «Følg USA!», lød én uttalelse. En annen refererte til seksuelle handlinger angivelig utført av Maduro på USAs president Barack Obama. Maduros kampanjesjef Jorge Rodríguez var raskt ute og hevdet at det var Capriles' medarbeidere som sto bak hackingen. - Dette er nok et tegn på den enorme desperasjonen til opposisjonen og deres kandidat Henrique Capriles, sa Rodriguez i et intervju med fjernsynskanalen VTV. Maduro skal etter planen tas i ed den 19. april, og han skal sitte til januar i 2019 - like lenge som Chavez var valgt for. Valgdeltakelsen var på nesten 80 prosent, av til sammen 18,8 millioner stemmeberretigede. 99 prosent av stemmene skal være talt. VG Nett/NTB
Hugo Chavez sin håndplukkede etterfølger Nicolás Maduro (50) har vunnet en svært knapp seier i presidentvalget i Venezuela, ifølge landets valgkommisjon.